**Dragoste**

*Constantin Ciuca*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Şi apoi te îndrăgosteşti.

Uiţi totul despre tine şi despre ceilalţi.

Călătoreşti.

Ochiul ţi se deschide atât de mult

încât se face o sferă fără pleoapă

cuprins dn toate părţile

de un lucru de neînţeles.

În fiecare din degete ascunzi colivii

în care canarii vin de la mari depărtări

să ţi le mişte în cântec.

O spirală de vânt eşti,

brăţară la aripa unei păsări.